Kingsley en sy gesin het in Kwazulu-Natal met Land Rovers groot geword. Soos hy meer jare op sy kerfstok gepak en later dan ook met ‘n gesin van sy eie begin het, was die passie vir die bekende Britse vervaardiger na sy seun, Ross, oorgedra. En saam het hierdie pa en seun span, saam met hul spannetjie, deur Afrika begin reis. Kingsley se oorlede vrou het ook in sy passie gedeel.
By die loodsing van die nuwe Discovery, rondom die kampvuur, het die Avonturier stories vertel waar hy amper sy lewe verloor het, hoe hy oorweeg het om die emmer te skop terwyl hy onder ‘n duisend-jaar-oue boom lê en die bloed onophoudelik by sy arms uitstroom. Hier staan ‘n man wat die beste van die lewe ervaar het, maar ook al ‘n paar keer aan die bitter beker moes drink.
En deur elke hindernis en probleem wat die laaste paar jaar oor sy pad gekom het, was hy agter die stuur van ‘n Discovery. Dis dan dat die nuwe Discovery, met al sy tegno-truuks en luukshede, sy storie moet ken om hierdie man te kan beskerm. Daar wag ‘n vuurdoop op hierdie SUV!
En ja, dit is toegerus om die bes moontlike en gemaklikste rit oor lang afstande te bied en dit het die off-road vermoë om hierdie pa en seun veilig te bring daar waar hulle wil wees. Kan jy jou voorstel watse stories hy mee terug gaan kom? Stories van hoe die Discovery als oorkom het. Stories van hoe opgewonde mense was oor die kleinste geskenkie. Stel jou voor hy bereik Somalië, wanneer hy by die Horing van Afrika arriveer, en hy staar oor die see en die kalmte spoel oor hom en Ross…